text: Mindestuer på plejehjem
  08 maj 2012 kl. 12.54
  Ude godt, men hjemme bedst. Beboerne på et plejehjem i Hornsyld får nu muligheden for at slappe af i noget, der kunne ligne vante omgivelser.
  Kildevældet Plejecenter indviede i dag fire mindestuer. En dagligstue som den så ud i år 1900, en fra tiden omkring 2. verdenskrig, en fra 1970'erne og en helt moderne. 
  Tanken er, at de ældre kan bruge stuerne som erindringsrum, hvor man kan sidde og drikke en kop kaffe og mindes gamle dage. De ældre selv er elle vilde.
  - Jeg havde slet ikke regnet med, at det var sådan at komme på plejehjem, siger Edith Nielsen. Hun er beboer på Kildevældet Plejecenter, og når hun sidder i stuen fra år 1900, vækker det minder.
  - Jeg kan genkende indretningen fra mine bedsteforældres hjem, siger Edith Nielsen.
  De fire tidslommer har også en anden fordel. De skal give demente beboere gode oplevelser.
  - Selv demente mennesker, som ikke kan huske, hvad de lavede i går, de kan huske ting fra deres ungdom lysende klart, når de sidder med effekter fra dengang, forklarer leder af Kildevældet Plejecenter, Christina Bjerking.
  